Георг Веерт
Стоте мъже от Хесуел

Превод от немски: Димитър Стоевски, —

chitanka.info

Стоте мъже от Хесуел

отнесе наведнъж смъртта —

в един и същи ден и час

с един замах ги грабна тя.

Погребаха ги. След това

дойдоха мирно сто жени,

сега вдовици в Хесуел,

с изпити, хлътнали страни.

С децата си дойдоха те

и казаха с безсилен глас:

„Стопанино на Хесуел,

дължимото плати на нас!“

Ни миг не се подвоуми

богатият стопанин — той

за всеки мъртъв им плати

за цяла седмица във брой.

И раклата си за пари

затвори с тежкия капак,

заключи — а стоте жени

започнаха да плачат пак.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.